ນັກ​ຕໍ່ສູ້​ຫົວ​ຮຸນ​ແຮງ ຄົນນຶ່ງ ທີ່ກ່ຽວພັນ ກັບການໂຈມຕີ ກົງສຸນ ສຫລ ໃນລີເບຍ ຖືກສັງຫານ
​ໂຄສົກ​ທຳ​ນຽບຫ້າ​ແຈ ກ່າວ​ວ່າ ການ​ໂຈມ​ຕີ​ທາງ​ອາກາດ​ ທີ່​ເມືອງ Mosul ​ໄດ້​ສັງຫານ ນາຍ Ali Awni al-Harzi ຜູ້​ທີ່​ ສຫລ ແລະ UN ໄດ້ລະບຸໃຫ້ເປັນຜູ້ກໍ່ການຮ້າຍ.
ສະຫະລັດ ກ່າວໃນວັນຈັນວານນີ້ ວ່າ ການໂຈມຕີທາງອາກາດ ເມື່ອອາທິດແລ້ວນີ້ ຢູ່ໃນພາກເໜືອ ຂອງອີຣັກນັ້ນ ໄດ້ສັງຫານ ນັກຕໍ່ສູ້ຫົວຮຸນແຮງ ລັດອິສລາມຄົນນຶ່ງ ທີ່ສົງໄສວ່າ ມີສ່ວນ ພົວພັນ ໃນການໂຈມຕີ ເມື່ອປີ 2012 ຕໍ່ກົງສຸນສະຫະລັດ ໃນ ເມືອງ Benghazi ປະເທດລີເບຍ ທີ່ໄດ້ເຮັດໃຫ້ຊາວອາເມຣິກັນ 4 ຄົນ ເສຍຊີວິດ ລວມທັງ ເອກອັກຄະລັດຖະທູດ ທ່ານ Christopher Stevens ໂຄສົກທຳນຽບຫ້າແຈ ພັນເອກ Steve Warren ກ່າວວ່າ ການໂຈມຕີທາງອາກາດໃນວັນທີ 15 ມິຖຸນາ ຜ່ານມາ ທີ່ເມືອງ Mosul ໄດ້ສັງຫານ ນາຍ Ali Awni al-Harzi ຜູ້ທີ່ທຳງານໃກ້ ຊິດກັບພວກຫົວຮຸນແຮງຈັດ ທີ່ເປັນເຄືອຂ່າຍ ຂອງກຸ່ມລັດອິສລາມ ຢູ່ໃນເຂດອາຟຣິກາເໜືອ ແລະ ຕາເວັນອອກກາງ ທ່ານ Warren ໄດ້ອະທິບາຍວ່າ ນາຍ al-Harzi ເປັນ  ໃນການ ໂຈມຕີຢູ່ເມືອງ Benghazi ໂດຍບໍ່ໄດ້ໃຫ້ລາຍລະອຽດໃດໆຕື່ມ ກ່ຽວກັບ ການສົງໄສວ່າ ຜູ້ກ່ຽວມີສ່ວນພົວພັນຫຍັງ ແທ້ ແຕ່ທ່ານກໍເວົ້າວ່າ ກະຊວງການຕ່າງປະເທດສະຫະລັດ ແລະ ອົງການສະຫະປະຊາຊາດ ໄດ້ລະບຸວ່າ ນາຍ al-Harzi ເປັນຜູ້ກໍ່ການຮ້າຍ ເມື່ອຕົ້ນປີນີ້ ພວກເຂົາເຈົ້າກ່າວວ່າ ຜູ້ກ່ຽວ ໄດ້ເຂົ້າຮ່ວມ ກຸ່ມ Ansar al-Sharia ຢູ່ໃນ ຕູນີເຊຍ ເມື່ອປີ 2011 ແລະ ຕໍ່ມາໄດ້ຊ່ວຍເຫຼືອ ໃນການເກນນັກ ຕໍ່ສູ້ຫຼາຍຄົນ ແລະ ຈັດແຈງການເດີນທາງໄປຍັງທັງ ຕູນີເຊຍ ແລະ ຊີເຣຍ ໃຫ້ແກ່ພວກເຂົາ ໃນຂະນະດຽວກັນ ຍັງໄດ້ລັກລອບເອົາອາວຸດຕ່າງໆ ເຂົ້າໄປໃນປະເທດຕູນີເຊຍນຳດ້ວຍ